สนช.ผ่าน3วาระรวดงบกลางปี1.9แสนล้านบาท
สนช.อนุมัติงบเพิ่มเติม 1.9 แสนล้าน คลังมั่นใจเศรษฐกิจไทยขยายตัวต่อเนื่อง
28 ม.ค. 2560

สนช.อนุมัติงบเพิ่มเติม 1.9 แสนล้าน คลังมั่นใจเศรษฐกิจไทยขยายตัวต่อเนื่อง
ที่ประชุมสภานิติบัญญัติแห่งชาติ (สนช.) มีมติเอกฉันท์ 163 คะแนน เห็นชอบให้ร่าง พ.ร.บ.งบประมาณรายจ่ายเพิ่มเติมประจำปีงบประมาณ พ.ศ. 2560 วงเงิน 1.9 แสนล้านบาท 3 วาระรวด โดยใช้เวลาประมาณ 5 ชั่วโมง หลังจากนี้จะนำขึ้นทูลเกล้าฯ ถวายประกาศใช้เป็นกฎหมายต่อไป
ทั้งนี้ ในการอภิปรายสมาชิก สนช.ส่วนใหญ่ต่างอภิปรายเห็นด้วยและสนับสนุน โดยคาดหวังว่างบเพิ่มเติมดังกล่าวจะนำไปใช้จ่ายเพื่อแก้ปัญหาให้เศรษฐกิจเดินหน้าไปได้ แต่มีบางส่วนได้แสดงความกังวลถึงการใช้จ่ายบริหารงบประมาณให้เกิดประสิทธิภาพและความโปร่งใส
"การตั้งงบประมาณครั้งนี้เป็นการใช้งบขาดดุลอีกครั้ง ซึ่งทำให้ตัวเลขขาดดุลงบประมาณนั้นสูงขึ้น จึงสงสัยว่ารัฐบาลประมาณการรายได้และการชดใช้เงินกู้อย่างไร" พล.อ.สิงห์ศึก สิงห์ไพร สมาชิก สนช.อภิปราย
ทั้งนี้ นายอภิศักดิ์ ตันติวรวงศ์ รมว.คลัง กล่าวชี้แจงว่า งบประมาณดังกล่าวแบ่งออกเป็นดังนี้ 1.ค่าใช้จ่ายตามแผนงานบูรณาการเสริมสร้างความเข้มแข็งและยั่งยืนให้กับเศรษฐกิจภายในประเทศ จำนวน 1.15 หมื่นล้านบาท 2.กองทุนหมู่บ้านและชุมชนเมืองแห่งชาติ เป็น 1.5 หมื่นล้านบาท 3.กองทุนเพิ่มขีดความสามารถในการแข่งขันของประเทศสำหรับอุตสาหกรรมเป้าหมายเป็นจำนวน 1 หมื่นล้านบาท 4.เงินสำรองจ่ายเพื่อกรณีฉุกเฉินหรือจำเป็น เป็นจำนวน 2.29 หมื่นล้านบาท และ 5.เป็นรายจ่ายเพื่อชดใช้เงินคงคลังเป็นจำนวน 2.7 หมื่นล้านบาท
สำหรับภาพรวมเศรษฐกิจในปี 2560 คาดว่าจะขยายตัว 3-4% ปรับตัวดีขึ้นอย่างต่อเนื่อง โดยมีปัจจัยจากการขยายตัวของการลงทุนภาครัฐ ส่วนเสถียรภาพทางเศรษฐกิจยังมีแนวโน้มอยู่ในเกณฑ์ดีและมั่นคง อัตราเงินเฟ้อคาดว่าจะอยู่ระดับ 1.5-2.5% ตามแนวโน้มการฟื้นตัวของราคาน้ำมัน